Category Archives: kréyòl
By likawabap • October 26, 2014 kréyòl
Nou ja priyé. Nou ja fenmé zyé. Nou ja mèt jounou a tè pou priyé. Nou ja mandé Bondyé padon. Nou ja mandé Bondyé ka pou nou fè. Nou ja sizé an nwasè pou chèché on solisyon. Nou ja kriyé fanmi. Nou ja ay vwè zanmi. Nou ja mandé vwazen ka i ka di. Nou ja ay adan réinyon pou kontré plis moun. Nou ja palé é kouté lidé a tout moun. Nou ja ay adan boutik pou achté liv. Nou ja li onlo. Nou ja médité. Nou ja aprann padoné. oubliyé. Oben sonjé sa ki fèt mé pa kolé. Nou ja kolè osi. Nou ja goumé é nou ja pran bon kou. Nou fouté bon kabèch osi. Nou ja tonbé. Lè nou koumansé rilévé, jounou a tè, nou priyé ankò.
Lè kò an mou té ka koulé. Lè nou éséyé kriyé, nou pa fè pon son. A lantou nou sé dlo, sé dlo tousèl ki a lantou nou. Nou tann dézòd a kò an nou ki té ka éséyé ritouné gadé syèl. Bra an nou, janm an nou ki té ka dansé san mizik. Nou pa tann vwa an nou. Lè nou té ka kriyé anba dlo a. Pon moun pa tann nou.
Tagged #anbadlo